บอสชาตรีวอนให้โอกาสรัฐบาลปูแดง
ติงอย่าแทรกแซงนโยบายการเงินนิด้าหนุนกระตุ้นกำลังซื้อ-ลดภาษี
24 ส.ค. 2554

ติงอย่าแทรกแซงนโยบายการเงินนิด้าหนุนกระตุ้นกำลังซื้อ-ลดภาษี
“บอสชาตรี” แนะทุกฝ่ายให้โอกาสรัฐบาลพิสูจน์ฝีมือ เอกชนยังพอใจภาวะเศรษฐกิจ แต่หวั่นแทรกแซงกลไกตลาด 
นายชาตรี โสภณพนิช ประธานกรรมการ ธนาคารกรุงเทพ กล่าวว่า ทุกฝ่ายควรเปิดโอกาสให้รัฐบาลได้ทำงานเพื่อพิสูจน์ตัวเองก่อนที่จะออกมาคัดค้าน เพื่อให้เศรษฐกิจสามารถเดินหน้าต่อไปได้ 
ขณะนี้ภาคเอกชนยังพอใจกับสภาพเศรษฐกิจปัจจุบัน ที่การส่งออกและอัตราการว่างงานอยู่ในเกณฑ์ดี แม้จะมีปัจจัยอื่นๆ มารุมเร้า
อย่างไรก็ตาม รัฐบาลควรจะปล่อยให้นโยบายการเงินเป็นไปตามกลไกตลาดมากกว่าการเข้าแทรกแซง เนื่องจากอัตราเงินเฟ้อที่ระดับ 2-3% ขณะนี้ส่งผลต่อค่าครองชีพของประชาชน 
“เราควรให้เขาได้ทำงานก่อนเพราะยังทำงานไม่ครบปีเลย ที่บอกว่าเป็นรัฐบาลโคลนนิง ผมเชื่อว่าแต่ละคนก็มีจิตสำนึกและนโยบายของตัวเอง หากเขาทำนโยบายแล้วไม่ดีหรือมีผลเสีย ภาคเอกชนที่ไม่พอใจจะออกมาโวยเอง แต่ตอนนี้ทุกคนยังสบายใจอยู่” นายชาตรี กล่าว
นายชาตรี กล่าวว่า ในส่วนของธนาคารจะพยายามรักษาการเติบโตของผลกำไรให้เป็นไปอย่างต่อเนื่อง แม้ว่าในช่วงที่ผ่านมาการเติบโตของกำไรอาจน้อยกว่าคู่แข่ง แต่หากดูสัดส่วนกำไรต่อทุนและการจ่ายเงินปันผลของธนาคารยังอยู่ในระดับที่น่าพอใจ และขอยืนยันว่าธนาคารพร้อมรับมือต่อการแข่งขันที่เพิ่มขึ้น หากมีการเปิดประชาคมเศรษฐกิจอาเซียน (เออีซี) โดยจะพยายามรักษาฐานลูกค้าเก่าเอาไว้ 
“เรื่องจะเป็นที่หนึ่งหรือที่สอง ผมมองว่าไม่ใช่เรื่องสำคัญ ที่สำคัญคือเราพร้อมแข่งขันตลอดเวลา โดยเราจะพยายามรักษาผลกำไรต่อทุนและการจ่ายเงินปันผลเอาไว้ เพราะผลกำไรจะมากน้อยขึ้นอยู่กับการขายสินทรัพย์ด้วย” นายชาตรี กล่าว
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ กล่าวว่า การเข้ามาแข่งขันในตลาดเงินฝากของธนาคารภาครัฐในช่วงที่ผ่านมา ได้ส่งผลกระทบต่อฐานเงินฝากของธนาคาร ทำให้ล่าสุดธนาคารมีการออกแคมเปญเงินฝากประจำ 11 เดือน ดอกเบี้ย 3.75% เพื่อระดมเงินฝากเข้ามารองรับการเติบโตของสินเชื่อที่มีแนวโน้มขยายตัวสูง และคาดว่าในช่วงที่เหลือของปีดอกเบี้ยเงินฝากจะแข่งขันกันรุนแรงต่อไป 
นายมนตรี โสคติยานุรักษ์ผู้อำนวยการหลักสูตรรัฐประศาสนศาสตรมหาบัณฑิต คณะรัฐประศาสนศาสตร์ สถาบันบัณฑิตพัฒนบริหารศาสตร์ (NIDA) เปิดเผยว่า นโยบายเพิ่มรายได้ให้กับประชาชนและเอกชนผ่านค่าจ้าง การขึ้นเงินเดือน การจำนำพืชผลทางเกษตร เป็นนโยบายที่ทำให้ประชาชนมีรายได้ในการจับจ่ายใช้สอยเพิ่มขึ้น ซึ่งเป็นแรงกระตุ้นการบริโภคภายในประเทศเพิ่มขึ้น 
ขณะที่ภาคเอกชนจะได้อานิสงส์จากการลดภาษีนิติบุคคลลงเหลือ 23% ภายในปี 2555 และเหลือ 20% ภายในปี 2556 จะช่วยดึงการลงทุนจากภาคเอกชนไทยและชาวต่างชาติให้เพิ่มขึ้นด้วย จึงเป็นเรื่องที่ดี